الكوزينة ديال البلقان

الكوزينة ديال البلقان كاتشمل مجموعة ديال لكوزينات الوطنية، اللي كتخلط ما بين خصائص من الكوزينة الاوروپية و بعض العناصر من الكوزينة الاسيوية الغربية. هاد الكوزينة كاتواجد فـ منطقة البلقان، اللي ما عندهاش حدود واضحة، ولكن فـ معناها الواسع كتضم بلدان اوروپية بحال: البانيا، البوسنة و الهرسك، بلغاريا، كرواتيا، اليونان، هنݣاريا، مولدوڤا، مونطينيݣرو، مقدونيا الشمالية، رومانيا، صربيا و صلوڤينيا. لكوزينات المحلية ف هاد المنطقة، من غير الكوزينة الصلوڤينية، فيها تاثير تركي كبير، و هادشي راجع ل سنين ديال الاحتلال العثماني. و من غير الكوزينة لهنݣارية، المولدوڤية و الرومانية، بزاف ديال لكوزينات البلقانية عندها تاثير متوسطي واضح، خصوصاً فـ الكوزينة اليونانية و الالبانية. و فـ عام 2014، تحل فـ صلوڤينيا اول ريسطو ديال الكوزينة الغجرية (Romani cuisine)، اللي كيعتامد على اطباق تقليدية جاية من الكوزينة ديال البلقان. الكوزينة البلقانية كاينة حتى فـ ڤيينا، النمسا، و هادشي راجع لـ الهجرة اللي وقعات من بعد الحرب العالمية الثانية ل هاد المدينة. حتى فـ المانيا كاينين ريسطوات كاتقدم الماكولات البلقانية، و كانو معروفين من قبل بـ "الريسطوات اليوݣوسلاڤية"، حتى بداو حروب يوݣوسلاڤيا و تبدلات التسمية. من الستينات، كانو ريسطوات سميتهم "Balkan Grill" فـ المانيا الغربية، و ساهمو بزاف فـ شهرة طبسيل تشيڤاپشيشي "ćevapčići" فـ البلاد. ولكن من تواخر الثمانينات، ولاو هاد الريسطوات نادرين، و اللي بقاو منهم بدلو السمية ديالهم و ولاو كيستعملو غالباً تسميات بحال "ريسطوات كرواتية". تاريخ. البلقان عندها تاريخ ديال حكم برّاني و صراعات على السلطة من الداخل، و هاذ الشي خلا الماكلة ديالها متنوعة بزاف حيث تاثيرات مختالفة تلاقاو بسباب التبادل الثقافي. الاساس التاريخي ديال الماكلة البلقانية العصرية هو الماكلة العثمانية، اللي كانت متاثرة بزاف ب الكوزينة العربية الشامية و ب الكوزينة البيزنطية ف لقرون لوسطانية. الامبراطورية العثمانية هي اللي دخلات لفلفلة ل هاد المنطقة و جابت معاها حتى البوريك "börek"، اللي هو نوع ديال العجينة الرقيقة اللي يقدر يكون اصلها كايرجع للكوزينة الرومانية القديمة. خلال الفترة ديال الحكم العثماني، تزادو اطباق بحال الشّڤاپي (ćevapi) و الپليسكاڤيكا (pljeskavica) مع القهوة التركية. و في نفس الوقت، لحم لحلوف ولا مشهور ف شمال صربيا حيث لحلالف ماكانوش كيتخلصو عليهم الضرائب على حساب القانون الاسلامي العثماني. المكونات ديال الكوزينة البلقانية غالبًا كتاخد من الكوزينة التقليدية ديال اليونان، بلاد فارس، الدول العربية و تركيا، زيادة على المنطقة ديال البلقان براسها، و زيد عليهم تاثيرات جابوها من الكوزينة المتوسطية، الكوزينة الارمينية، و الكوزينة ديال شمال غرب افريقيا و اوروپا الوسطى. كاينين تشابهات حتى مع الكوزينة الالمانية و الكوزينة السلاڤية. المشاركة ديال النمسا و الطاليان ف البلقان جابت معاها اطباق ديال اللحم المحمّر ب الخبز، و زادت من التركيز على الماكلة د لبحر. التاثير ديال الكوزينة الفارسية كيبان ف تخدام اليوݣورت مع اطباق اللحم. و حتى الكوزينة اليهودية عطاو مساهمات بحال "پاتيشپانيا"، اللي هي كيك مسنفج كايتلقا ف البوسنة و الهرسك. المميزات. الكوزينة ديال البلقان كتتميز ب تنوع كبير، و نكهات قوية، و شي مرات كتكون حارة. الخضرة المخللة من بين لمكوّنات لمنتاشرة. الفلفلة كاتخدّم ف الصوص ديال ايڤار، و التخدام ديال الفلفلات الصغار الحارين تا هوّ منتاشر شوية. فرماج الفيطا مشهور بزاف ف لمناطق الجنوبية. الاطباق ديال البلقان كتستعمل بزاف الخوضار لمعمّرة بحال "صارما" اللي كتكون معمرة ب وراق العنب. حتى "الموساكا" معروفة، و هي طبسيل كيتحضر ب الدنجال و البطاطا. بزاف ديال الاطباق كتقدم مع كريمة غليضة كيسميوها "كايماك"، و الصوص ديال البيض و الحامض "اڤݣوليمونو" تا هي كاتتخدّم بزاف. "المزة" كتقدم غالباً كـ مقبلات، كيفما كاين ف الكوزينة الشامية و لقوقازية. الحلويات المشهورة فيها البقلاوة و الحلوى المعروفة ب "هالڤا" ولّا "حلوى"، و كاين حتى الشراب ديال الفواكه اللي هو "راكيا" اللي كيشربوه بزاف. طريقة الطياب كتكون غالباً ب ستعمال "صاتش"، اللي هو غطا د الطياب كيتدهن ب الفاخر ولا الرماد السخون، و هي تقنية قديمة كاترجع للكوزينة اليونانية القديمة. التنوع. التشابهات اللي كاينة ف الكوزينة ديال البلقان جاية جزئياً من البيئة الطبيعية المشتاركة ف المنطقة اللي كتوفّر مكونات غذائية متشابهة. بزاف ديال الاطباق و الوصفات ف جهة البلقان كيتسمّاو ب نفس السميات، ولكن كاينين ختلافات وطنية ف طريقة التحضير. المميزات المشتاركة ديال الكوزينة البلقانية كيبانو بوضوح ف الريسطوات الفاخرة، اما ف الديور، الوجبات كتعكس التنوع الجغرافي ديال الماكلة، اللي كتجمع بين اطباق متوسطة بين اوروپا الشمالية و المتوسطية و حتى الشرق الاوسط. الجنسيات المختالفة ف البلقان كيديرو نسخ خاصة بيهم من نفس الطبسيل، بحيث نفس السمية ديال طبسيل يقدر يكونو عندها مكونات و طريقة تحضير مختالفة ف بلدان مختالفة. ف البلقان الشمالي كايعجبهم الشكلاط، الكيك و الحلويات، ولكن ف الجنوب كيبان تاثير البحر البيض المتوسط ب وضوح مع لماكلة د لبحر، الحلويات ب العسل و لماقارونية.